62023CJ0513
BREITHIÚNAS NA CÚIRTE (an Naoú Dlísheomra)
24 Deireadh Fómhair 2024 (
*1
)
(Tarchur chun réamhrialú – Nósanna imeachta chun conarthaí a dhámhachtain maidir le hoibreacha, soláthar, agus seirbhís phoiblí – Treoir 2014/24/AE – Nósanna imeachta soláthair phoiblí– Airteagal 42(3)(b) – Sonraíochtaí teicniúla – Na focail ‘nó a coibhéis’ – Tagairt do chaighdeáin theicniúla – Rialachán (AE) Uimh. 305/2011 – Treoir 2014/35/AE)
I gCás C‑513/23,
IARRAIDH ar réamhrialú de bhun Airteagal 267 CFAE, ó Аdministrativen sad Pleven (Cúirt Riaracháin Pleven, an Bhulgáir), trí bhreith an 28 Iúil 2023, a fuarthas ag an gCúirt an 9 Lúnasa 2023, sna himeachtaí
Obshtina Pleven
v
Rakovoditel na Upravlyavashtia organ na Operativna programa ‘Regioni v rastezh’ 2014–2020
tugann AN CHÚIRT (an Naoú Dlísheomra),
agus í comhdhéanta mar seo a leanas: M. C. Lycourgos (Rapóirtéir), Uachtarán an Tríú Dlísheomra, i bhfeidhm Uachtarán an Naoú Dlísheomra, M. S. Rodin agus O. Spineanu-Matei, breithiúna,
Abhcóide Ginearálta: M. Campos Sánchez-Bordona,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
Obshtina Pleven, ag M. Manolova-Naydenova, advokat,
–
Rialtas na hOstaire, ag A. Posch agus J. Schmoll, i gcáil Gníomhairí,
–
an Coimisiún Eorpach, ag A. Spina, G. Wils agus I. Zaloguin, i gcáil Gníomhairí,
tar éis cinneadh a dhéanamh, tar éis di an tAbhcóide Ginearálta a éisteacht, breithiúnas a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh seo ar réamhrialú le léiriú Airteagal 42(3)(b) de Threoir 2014/24/AE ó Pharlaimint na hEorpa agus ón gComhairle an 26 Feabhra 2014 maidir le soláthar poiblí agus lena n‑aisghairtear Treoir 2004/18/CE (IO 2014 L 94, p. 65) arna leasú le Rialachán Tarmligthe (AE) 2019/1828 ón gCoimisiún an 30 Deireadh Fómhair 2019 (IO 2019 L 279, lch. 25) (‘Treoir 2014/24’) arna léamh le pointe 2 d’Iarscríbhinn VII den Treoir sin.
2
Rinneadh an iarraidh seo in imeachtaí idir Obshtina Pleven (Bardas Pleven, an Bhulgáir) agus rakovoditel na Upravliavashtia organ na Operativna programa ‘Regioni v rastezh’ 2014-2020 (Ceann Údarás Bainistíochta an Chláir Oibríochtúil ‘Réigiúin i mBéal Forbartha’ 2014-2020, an Bhulgáir) maidir le cinneadh lenar forchuireadh ar an mbardas sin ceartú a dhéanamh ar an gcaiteachas incháilithe chun tionscadal a mhaoiniú a bhaineann le timpeallacht uirbeach inbhuanaithe leis an gclár oibríochtúil sin, mar gheall ar shárú líomhnaithe ar na rialacha maidir le soláthar poiblí.
An dlí lena mbaineann
Dlí an Aontais Eorpaigh
Treoir 98/34/CE
3
Tá Treoir 98/34/CE ó Pharlaimint na hEorpa agus ón gComhairle an 22 Meitheamh 1998 lena leagtar síos nós imeachta maidir le soláthar faisnéise i réimse na gcaighdeán teicniúil agus na rialachán teicniúil agus rialacha maidir le seirbhísí na Sochaí Faisnéise (IO 1998 L 204, lch. 37), nach raibh i bhfeidhm a thuilleadh ag an am ábhartha, ábhartha i bhfianaise rialacha infheidhme an Aontais. Liostaítear na comhlachtaí seo a leanas in Iarscríbhinn I a ghabhann leis an Treoir sin, dar teideal ‘Comhlachtaí Eorpacha um chaighdeánú’:
‘CEN
An Coiste Eorpach um Chaighdeánú
Cenelec
Coiste Eorpach na gCaighdeán Leictriteicniúil
ETSI
Institiúid Eorpach na gCaighdeán Teileachumarsáide’.
4
Foráladh le hAirteagal 6(3) den Treoir sin go bhféadfaidh an Coimisiún Eorpach cuireadh a thabhairt do na comhlachtaí Eorpacha um chaighdeánú caighdeán Eorpach a dhréachtú laistigh de thréimhse shonraithe.
Rialachán (AE) Uimh. 305/2011;
5
Sonraítear in Airteagal 2 de Rialachán (AE) Uimh. 305/2011 ó Pharlaimint na hEorpa agus ón gComhairle an 9 Márta 2011 lena leagtar síos coinníollacha comhchuibhithe maidir le táirgí foirgníochta a mhargú agus lena n‑aisghairtear Treoir 89/106/CEE ón gComhairle (IO 2011 L 88, lch. 5):
‘Chun críocha an Rialacháin seo, beidh feidhm ag na sainmhínithe seo a leanas:
[...]
(11)
ciallaíonn “caighdeán comhchuibhithe” caighdeán arna ghlacadh ag ceann de na comhlachtaí Eorpacha um chaighdeánú atá liostaithe in Iarscríbhinn I a ghabhann le Treoir 98/34/CE, ar bhonn iarrata arna heisiúint ag an gCoimisiún, i gcomhréir le hAirteagal 6 den Treoir sin;
[...]’
6
Foráiltear le hAirteagal 17(5) den Rialachán sin:
‘Déanfaidh an Coimisiún measúnú ar chomhréireacht na gcaighdeán comhchuibhithe arna mbunú ag na comhlachtaí Eorpacha um chaighdeánú leis na sainorduithe ábhartha.
Déanfaidh an Coimisiún liosta thagairtí na gcaighdeán comhchuibhithe atá i gcomhréir leis na sainorduithe ábhartha a fhoilsiú in Iris Oifigiúil an Aontais Eorpaigh.
Maidir le gach caighdeán comhchuibhithe léireofar sa liosta na nithe seo a leanas:
(a)
tagairtí sonraíochtaí teicniúla comhchuibhithe a bhfuil ionadú déanta orthu, más ann dóibh;
(b)
dáta thús na tréimhse cómhaireachtála;
(c)
dáta dheireadh na tréimhse cómhaireachtála.
Foilseoidh an Coimisiún aon fhaisnéis lena ndéantar an liosta sin a chur cothrom le dáta.
Ón dáta a gcuirfear tús leis an tréimhse cómhaireachtála, féadfar caighdeán comhchuibhithe a úsáid chun dearbhú feidhmíochta a dhéanamh le haghaidh táirge foirgníochta atá cumhdaithe leis an gcaighdeán sin. Tá sé d’oibleagáid ar chomhlachtaí náisiúnta um chaighdeánú na caighdeáin chomhchuibhithe a thrasuí i gcomhréir le Treoir 98/34/CE.
Gan dochar d’Airteagal 36, d’Airteagal 37 nó d’Airteagal 38, [lena mbunaítear nósanna imeachta simplithe] is é an caighdeán comhchuibhithe an t‑aon mhodh amháin a úsáidfear le haghaidh dearbhú feidhmíochta a tharraingt suas maidir le táirge foirgníochta atá cumhdaithe leis an gcaighdeán sin, amhail ó d[h]áta dheireadh na tréimhse cómhaireachtála.
Ag deireadh na tréimhse cómhaireachtála, déanfar caighdeáin easaontacha náisiúnta a tharraingt siar agus cuirfidh na Ballstáit deireadh le bailíocht na bhforálacha easaontacha náisiúnta uile.’
Rialachán (AE) Uimh. 1025/2012
7
De réir théarmaí Airteagal 2 de Rialachán (AE) Uimh. 1025/2012 ó Pharlaimint na hEorpa agus ón gComhairle an 25 Deireadh Fómhair 2012 maidir le caighdeánú Eorpach, lena leasaítear Treoir 89/686/CEE agus Treoir 93/15/CEE ón gComhairle agus Treoracha 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE agus 2009/105/CE ó Pharlaimint na hEorpa agus ón gComhairle agus lena n‑aisghairtear Cinneadh 87/95/CEE ón gComhairle agus Cinneadh Uimh. 1673/2006/CE ó Pharlaimint na hEorpa agus ón gComhairle (IO 2012 L 316, lch. 12):
‘Chun críocha an Rialacháin seo, beidh feidhm ag na sainmhínithe seo a leanas:
(1)
ciallaíonn “caighdeán” sonraíocht theicniúil, arna glacadh ag comhlacht aitheanta um chaighdeánú, atá ceaptha lena fheidhmiú arís is arís nó ar bhonn leantach, sonraíocht nach bhfuil a comhlíonadh éigeantach, agus a thagann faoi réir ceann de na sainmhínithe seo a leanas:
(a)
ciallaíonn “caighdeán idirnáisiúnta” caighdeán arna ghlacadh ag comhlacht idirnáisiúnta um chaighdeánú;
(b)
ciallaíonn “caighdeán Eorpach” caighdeán arna ghlacadh ag eagraíocht Eorpach um chaighdeánú;
(c)
ciallaíonn “caighdeán comhchuibhithe” caighdeán Eorpach arna ghlacadh ar bhonn iarrata ón gCoimisiún ar chur i bhfeidhm reachtaíocht an Aontais maidir le comhchuibhiú;
(d)
ciallaíonn “caighdeán náisiúnta” caighdeán arna ghlacadh ag comhlacht náisiúnta um chaighdeánú;
[...]’
Treoir 2014/24
8
Foráiltear in aithris 74 de Threoir 2014/24 mar seo a leanas:
‘Is gá go gceadófar soláthar poiblí a oscailt don iomaíocht agus cuspóirí inbhuanaitheachta a bhaint amach le sonraíochtaí teicniúla arna dtarraingt suas ag ceannaitheoirí poiblí. Chuige sin, ba cheart go bhféadfaí tairiscintí a chur isteach a léiríonn éagsúlacht na gcaighdeán réiteach teicniúil agus na sonraíochtaí teicniúla sa mhargadh, lena n‑áirítear iad siúd arna dtarraingt suas ar bhonn critéir feidhmíochta atá nasctha le saolré agus inbhuanaitheacht phróiseas táirgthe na n‑oibreacha, na soláthairtí agus na seirbhísí.
Dá bhrí sin, ba cheart sonraíochtaí teicniúla a dhréachtú sa chaoi is nach ndéanfar an iomaíocht a chúngú go saorga trí cheanglais atá i bhfabhar oibreoir eacnamaíoch sonrach trí aithris a dhéanamh ar phríomh-shaintréithe na soláthairtí, na seirbhísí nó na n‑oibreacha a thairgeann an t‑oibreoir eacnamaíoch sin de ghnáth. Trí na sonraíochtaí teicniúla a tharraingt suas mar cheanglais fheidhmiúla agus feidhmíochta, is iondúil gur féidir an cuspóir sin a bhaint amach ar an mbealach is fearr is féidir. Is modhanna iomchuí iad ceanglais fheidhmiúla agus ceanglais a bhaineann le feidhmíocht chun tús áite a thabhairt don nuálaíocht sa soláthar poiblí agus ba cheart iad a úsáid a mhéid is féidir. I gcás ina ndéantar tagairt do chaighdeán Eorpach nó, ina éagmais sin, do chaighdeán náisiúnta, ba cheart d’údaráis chonarthacha tairiscintí atá bunaithe ar shocruithe coibhéiseacha a mheas. Ba cheart é a bheith de fhreagracht ar an oibreoir eacnamaíoch coibhéis leis an lipéad arna iarraidh a chruthú.
Chun coibhéis a chruthú, ba cheart é a bheith indéanta a cheangal ar thairgeoirí fianaise fhíoraithe tríú páirtí a sholáthar. Mar sin féin, ba cheart modhanna iomchuí eile cruthúnais amhail sainchomhad teicniúil an mhonaróra a cheadú freisin i gcás nach mbeidh rochtain ag an oibreoir eacnamaíoch lena mbaineann ar dheimhnithe ná ar thuarascálacha tástála den sórt sin, nó nach mbeidh aon deis aige iad a fháil laistigh de na teorainneacha ama ábhartha ar choinníoll go gcruthóidh an t‑oibreoir eacnamaíoch lena mbaineann ar an gcaoi sin go gcomhlíonann na hoibreacha, na soláthairtí nó na seirbhísí na ceanglais nó na critéir a leagtar amach sna sonraíochtaí teicniúla, sna critéir dhámhachtana nó i gcoinníollacha feidhmíochta an chonartha.’
[Aistriúchán neamhoifigiúil]
9
Foráiltear don mhéid seo a leanas le hAirteagal 4 den Treoir sin:
‘Beidh feidhm ag an Treoir seo maidir le conarthaí a bhfuil a luach measta glan ó cháin bhreisluacha (CBL) comhionann leis na tairseacha seo a leanas nó níos airde ná iad:
(a)
EUR 5350000 le haghaidh conarthaí oibreacha poiblí;
[...]’
[Aistriúchán neamhoifigiúil]
10
Foráiltear don mhéid seo a leanas le hAirteagal 42 den Treoir sin:
‘[...]
2.   Tabharfar rochtain chothrom d’oibreoirí eacnamaíocha ar an nós imeachta soláthair le sonraíochtaí teicniúla agus ní bheidh sé d’éifeacht acu bacainní gan údar a chruthú maidir le soláthar poiblí a oscailt don iomaíocht.
3.   Gan dochar do rialacha teicniúla náisiúnta sainordaitheacha, a mhéid atá siad ag luí le dlí an Aontais, déanfar na sonraíochtaí teicniúla a leagan amach ar cheann de na bealaí seo a leanas:
[...]
(b)
sonraíochtaí teicniúla sa soláthar poiblí a shainiú trí thagairt do chaighdeáin náisiúnta lena dtrasuitear caighdeáin Eorpacha, d’fhormheasanna teicniúla Eorpacha, do shonraíochtaí teicniúla comhchoiteanna, do chaighdeáin idirnáisiúnta, do chórais eile tagairtí teicniúla arna mbunú ag na heagraíochtaí Eorpacha um chaighdeánú nó - nuair nach ann dóibh sin - trí thagairt do chaighdeáin náisiúnta, d’fhormheasanna teicniúla náisiúnta nó sonraíochtaí teicniúla náisiúnta a bhaineann le dearadh, ríomh agus cur i gcrích na n‑oibreacha agus le húsáid na soláthairtí; beidh na focail ‘nó a coibhéis’ ag gabháil le gach tagairt.
[...]
5.   I gcás ina mbaineann údarás conarthach úsáid as an rogha tagairt a dhéanamh do na sonraíochtaí teicniúla dá dtagraítear i bpointe (b) de mhír 3, ní dhiúltóidh sé do thairiscint ar an bhforas nach gcomhlíonann na hoibreacha, na soláthairtí nó na seirbhísí a ndearnadh tairiscint ina leith na sonraíochtaí teicniúla a ndearna sé tagairt dóibh, a luaithe a chruthaíonn an tairgeoir ina thairiscint trí mhodh iomchuí ar bith, lena n‑áirítear trí chruthúnas dá dtagraítear in Airteagal 44, go gcomhlíontar na ceanglais atá sainithe sna sonraíochtaí teicniúla ar bhealach coibhéiseach leis na réitigh atá beartaithe.
[...]’
[Aistriúchán neamhoifigiúil]
11
De réir Airteagal 44 den Treoir chéanna sin:
‘1.   Féadfaidh na húdaráis chonarthacha a cheangal go soláthróidh oibreoirí eacnamaíocha tuarascáil tástála ó chomhlacht um measúnú comhréireachta nó deimhniú arna eisiúint ag comhlacht den sórt sin mar chruthúnas ar chomhréireacht le ceanglais nó critéir a leagtar amach sna sonraíochtaí teicniúla, sna critéir dhámhachtana nó i gcoinníollacha feidhmíochta an chonartha.
I gcás ina n‑éilíonn údaráis chonarthacha go gcuirfí isteach deimhnithe arna dtarraingt suas ag comhlacht sonrach um measúnú comhréireachta, glacfaidh na húdaráis chonarthacha freisin le deimhnithe ó chomhlachtaí coibhéiseacha eile um measúnú comhréireachta.
[...]
2.   Glacfaidh na húdaráis chonarthacha le modhanna iomchuí cruthúnais eile seachas iad siúd dá dtagraítear i mír 1, amhail sainchomhad teicniúil an mhonaróra i gcás nach raibh rochtain ag an oibreoir eacnamaíoch lena mbaineann ar na deimhnithe nó na tuarascálacha tástála dá dtagraítear i mír 1, nó nach raibh aon deis aige iad a fháil laistigh de na teorainneacha ama ábhartha, ar choinníoll nach é an t‑oibreoir eacnamaíoch lena mbaineann is cúis leis an easpa rochtana agus ar choinníoll go gcruthaíonn an t‑oibreoir eacnamaíoch lena mbaineann, ar an gcaoi sin, go gcomhlíonann na hoibreacha, na soláthairtí nó na seirbhísí a chuireann sé ar fáil na ceanglais nó na critéir a leagtar amach sna sonraíochtaí teicniúla, sna critéir dhámhachtana nó i gcoinníollacha feidhmíochta an chonartha.
3.   Cuirfidh na Ballstáit ar fáil do na Ballstáit eile, arna iarraidh sin dóibh, aon fhaisnéis a bhaineann leis an bhfianaise agus leis na doiciméid a chuirtear isteach i gcomhréir le [...] míreanna 1 agus 2 den Airteagal seo. [...]’
[Aistriúchán neamhoifigiúil]
12
Foráiltear mar seo a leanas le hIarscríbhinn VII de Threoir 2014/24:
‘Chun críocha na Treorach seo, tá feidhm ag na sainmhínithe seo a leanas:
[...]
2.
ciallaíonn “caighdeán” sonraíocht theicniúil, arna glacadh ag comhlacht aitheanta um chaighdeánú, atá ceaptha lena fheidhmiú arís is arís nó ar bhonn leantach, sonraíocht nach bhfuil a comhlíonadh éigeantach, agus atá faoi réir ceann de na sainmhínithe seo a leanas:
(a)
ciallaíonn “caighdeán idirnáisiúnta” caighdeán arna ghlacadh ag comhlacht idirnáisiúnta um chaighdeánú agus a chuirtear ar fáil lena úsáid don phobal;
(b)
ciallaíonn “caighdeán Eorpach” caighdeán arna ghlacadh ag comhlacht Eorpach um chaighdeánú agus a chuirtear ar fáil lena úsáid don phobal;
(c)
ciallaíonn “caighdeán náisiúnta” caighdeán arna ghlacadh ag comhlacht náisiúnta um chaighdeánú agus a chuirtear ar fáil lena úsáid don phobal;
[...]’
[Aistriúchán neamhoifigiúil]
Treoir 2014/35/AE
13
Foráiltear mar seo a leanas le hAirteagal 2 de Threoir 2014/35/AE ó Pharlaimint na hEorpa agus ón gComhairle an 26 Feabhra 2014 maidir le comhchuibhiú dhlíthe na mBallstát a bhaineann le trealamh leictreach a chur ar fáil ar an margadh, ar trealamh é a dheartar lena úsáid laistigh de theorainneacha áirithe voltais (IO 2014 L 96, lch. 357):
‘Chun críocha na Treorach seo, tá feidhm ag na sainmhínithe seo a leanas:
[...]
(9)
ciallaíonn “caighdeán comhchuibhithe” caighdeán comhchuibhithe mar atá sainmhínithe i bpointe (c) de phointe 1 d’Airteagal 2 de Rialachán [Uimh. 1025/2012];
[...]’
[Aistriúchán neamhoifigiúil]
Dlí na Bulgáire
14
Faoi Airteagal 48(2) den Zakon za obshtestvenite porachki (an Dlí maidir le soláthar poiblí, DV Uimh. 13 an 16 Feabhra 2016), sa leagan is infheidhme maidir leis an díospóid sna príomhimeachtaí (‘an Dlí maidir le soláthar poiblí’), tá aon tagairt do chaighdeán, do shonraíocht, do mheasúnú teicniúil nó d’fhormheas teicniúil le forlíonadh leis na focail ‘nó a choibhéis’.
An díospóid sna príomhimeachtaí agus an cheist le haghaidh réamhrialú
15
An 10 Iúil 2020, thug Bardas Pleven conradh riaracháin i gcrích le Ministerstvo na regionalnoto razvitie i blagoustroystvoto (an Aireacht Forbartha Réigiúnaí agus Oibreacha Poiblí, an Bhulgáir) chun deontas a fháil, faoi chlár Operativna ‘Regioni v rastezh’ 2014-2020 (Clár Oibríochtúil ‘Réigiúin i mBéal Forbartha’ 2014-2020), chun tionscadal a mhaoiniú a rannchuideodh le timpeallacht uirbeach inbhuanaithe.
16
Sa chomhthéacs sin, d’eagraigh an bardas sin nós imeachta tairisceana dar teideal ‘Oibreacha tógála agus cóimeála a dhéanamh – réada líneacha thimpeallacht uirbeach Pleven a atógáil, arna roinnt ina dtrí bheart ar leith’. Thagair na sonraíochtaí teicniúla le haghaidh beart 1 do chaighdeáin BDS 624:87 (Ciumhaiseanna cosáin coincréite), BDS EN 1340:2005 (Ciubhaiseanna cosáin coincréite don phábháil. Ceanglais agus modhanna tástála) agus EN 60332-1-2 (Trialacha dóiteáin ar cháblaí leictreacha agus snáthoptaice. Cuid 1-2. Triail le haghaidh forleathadh lasair ingearach ar sheoltóir inslithe nó ar chábla. Gnáthamh um lasair réamh-mheasctha 1 kW). Ní raibh na focail ‘nó a gcoibhéis’ sna sonraíochtaí teicniúla sin.
17
An 19 Feabhra 2021, ceapadh tairgeoir rathúil le haghaidh gach ceann de bhearta an chonartha phoiblí. An 23 Márta 2021, tugadh conradh i gcrích leis an tairgeoir ar éirigh leis do bheart 1 ar luach BGN 1449 180.17 (thart ar EUR 740000) gan CBL a áireamh.
18
Le cinneadh an 20 Márta 2023, d’fhorchuir Ceann Údarás Bainistíochta an Chláir Oibríochtúil ‘Réigiúin i mBéal Forbartha’ ceartúchán airgeadais ar an gcaiteachas atá incháilithe do dheontas Stáit na Bulgáire, arb ionann é agus 25 % den mhéid sin. Forchuireadh an ceartú airgeadais sin ar an bhforas, inter alia, nach ndearnadh an nós imeachta chun an conradh poiblí atá i gceist a dhámhachtain i gcomhréir le hAirteagal 48(2) den Dlí maidir le Soláthar Poiblí, lena dtrasuitear Airteagal 42 de Threoir 2014/24 agus lena bhforáiltear, inter alia, nach mór aon sonraíocht theicniúil ar chonradh poiblí arna leagan amach trí thagairt do chaighdeán a fhorlíonadh leis na focail ‘nó a gcoibhéis’. Trí thagairt den sórt sin a fhágáil ar lár, chuir Bardas Pleven srian gan údar leis an bhféidearthacht d’aon oibreoir eacnamaíoch leasmhar páirt a ghlacadh sa nós imeachta sin, rud a mbeadh tionchar airgeadais aige, sa mhéid go gcruthódh sé baol go ndéanfaí damáiste do bhuiséad an Aontais.
19
Thug Bardas Pleven caingean os comhair Administrativen sad Pleven (Cúirt Riaracháin Pleven, an Bhulgáir), arb í an chúirt a rinne an tarchur í, ag iarraidh an cinneadh sin a neamhniú. Áitíonn sí nach raibh sé d’éifeacht ag fágáil ar lár na bhfocal ‘nó a gcoibhéis’ rannpháirtithe féideartha sa nós imeachta sin a chur ó bheith páirteacha ann. Ní mór go mbeadh táirgí foirgníochta ag luí leis na ceanglais fhíor-riachtanacha a leagtar amach i Rialachán Uimh. 305/2011. Is ‘caighdeáin chomhchuibhithe’ iad BDS EN 1340:2005 agus EN 60332-1-2 de réir bhrí an Rialacháin sin. Dá réir sin, níl aon chaighdeáin choibhéiseacha leo sin ann agus tá aon chaighdeán eile i gcontrárthacht leis an reachtaíocht is infheidhme.
20
I ndáil leis sin, de réir na mínithe atá i litir ón Balgarski Institut po standartizatsia (Institiúid um Chaighdeáin Bhulgáracha), arna tabhairt os comhair na cúirte a rinne an tarchur, tháinig Caighdeán BDS EN 1340:2005 na Bulgáire, a bhí i bhfeidhm tráth scríofa na litreach sin, in ionad Chaighdeán BDS 624:1987 na Bulgáire. Is é BDS EN 60332-1-2:2006, caighdeán na Bulgáire lena dtugtar isteach an caighdeán Eorpach atá comhionann leis an gcaighdeán idirnáisiúnta IEC 60332-1-2:2004. Níl aon chiall le coincheap na coibhéise i réimse an chaighdeánaithe idirnáisiúnta, Eorpaigh nó náisiúnta, arb é is prionsabal dó go díreach caighdeán aonair a bhunú do gach ábhar.
21
Ag cur san áireamh go maoinítear an conradh poiblí atá i gceist ó bhuiséad an Aontais, tugann an chúirt a rinne an tarchur faoi deara, faoi phointe 2 d’Iarscríbhinn VII a ghabhann le Treoir 2014/24, gur sonraíocht theicniúil é ‘caighdeán’ nach bhfuil comhlíonadh éigeantach ina leith.
22
Dar leis an gcúirt sin, is caighdeáin chomhchuibhithe de réir bhrí Rialachán Uimh. 305/2011 iad na caighdeáin atá i gceist os a comhair. I bhfianaise mhír 40 de bhreithiúnas an 27 Deireadh Fómhair 2016, James Elliott Construction (C‑613/14, EU:C:2016:821), agus mhíreanna 65 agus 66 de bhreithiúnas an 17 Nollaig 2020, an Ghearmáin v an Coimisiún (C‑475/19 P agus C‑688/19 P, EU:C:2020:1036), measann an chúirt sin go bhféadfar a mheas go bhfuil caighdeáin den sórt sin ceangailteach.
23
Ar an mbonn sin, fiafraíonn an chúirt chéanna an dtagann na caighdeáin sin faoi raon feidhme Airteagal 42(3)(b) de Threoir 2014/24 agus an bhfuil oibleagáid ar údarás conarthach nó an bhfuil sé i dteideal caighdeán coibhéiseach a éileamh.
24
Sna himthosca sin, chinn Administrativen sad Pleven (an Chúirt Riaracháin, Pleven), bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais i gcomhair réamhrialú:
‘An gcaithfear Airteagal 42(3)(b) [, arna léamh i bhfianaise Iarscríbhinn VII, pointe 2] de Threoir [2014/24/AE] a léiriú sa chaoi go gceadaítear reachtaíocht agus cásdlí náisiúnta, ar dá réir a bhfuil údarás conarthach i gcónaí faoi oibleagáid, san fhógra tairisceana tagairt “nó a [coibhéis]” a áireamh i ngach tagairt do chaighdeán atá le comhlíonadh, fiú i gcás ina gceanglaítear comhlíonadh caighdeán comhchuibhithe a glacadh ar bhonn Rialachán [Uimh. 305/2011] nó ar bhonn Threoir 89/206/CEE, atá aisghairthe anois?’
An cheist a tharchuirtear
25
Lena ceist, fiafraíonn an chúirt a rinne an tarchur, go bunúsach, an gcaithfear Airteagal 42(3)(b) de Threoir 2014/24 a léiriú sa chaoi nach gcuirtear cosc leis ar reachtaíocht náisiúnta lena gceanglaítear ar údaráis chonarthacha na focail ‘nó a gcoibhéis’ a chur isteach i ngach cás ina ndéantar na sonraíochtaí teicniúla i ndoiciméid soláthair a leagan amach trí thagairt do chaighdeáin náisiúnta lena dtrasuitear caighdeáin Eorpacha, lena n‑áirítear caighdeáin chomhchuibhithe a thagann faoi raon feidhme Rialachán Uimh. 305/2011.
26
Mar réamhphointe, ba cheart a thabhairt faoi deara nach suitear leis an iarraidh ar réamhrialú go bhfuil luach measta an chonartha atá i gceist sna príomhimeachtaí cothrom leis an tairseach EUR 5350000 a leagtar síos le hAirteagal 4(a) de Threoir 2014/24 maidir le conarthaí oibreacha poiblí nó níos mó ná an tairseach sin agus, dá bhrí sin, go dtagann an conradh sin faoi raon feidhme na Treorach sin.
27
In aon chás, mar is léir ó chásdlí socair na Cúirte, i gcás ina gcomhlíonann an reachtaíocht náisiúnta, go díreach agus gan choinníoll, chun críocha na réiteach a thugtar léi do chásanna nach gcumhdaítear le gníomh de chuid dhlí an Aontais, na cásanna sin arna nglacadh leis an ngníomh sin, is léir gur chun leasa an Aontais Eorpaigh é go ndéanfaí léiriú aonfhoirmeach ar na forálacha a tógadh ón ngníomh sin. Leis sin, is féidir difríochtaí léirmhínithe amach anseo a sheachaint agus a áirithiú go gcaithfear leis na cásanna sin agus leo siúd a thagann faoi raon feidhme na bhforálacha sin ar an mbealach céanna (breithiúnas an 7 Nollaig 2023, Obshtina Razgrad, C‑441/22 agus C‑443/22, EU:C:2023:970, mír 39 agus an cásdlí dá dtagraítear).
28
I ndáil leis sin, chinn an Chúirt cheana féin go bhfuil feidhm níos ginearálta ag an Dlí maidir le soláthar poiblí, lenar trasuíodh Treoir 2014/24 i ndlíchóras na Bulgáire, maidir leis na nósanna imeachta go léir chun conarthaí poiblí arna bhfóirdheonú le cistí Eorpacha a dhámhachtain, beag beann ar luach na gconarthaí lena mbaineann (breithiúnas an 7 Nollaig 2023, Obshtina Razgrad, C‑441/22 agus C‑443/22, EU:C:2023:970, mír 40 agus an cásdlí dá dtagraítear).
29
Is léir ón iarraidh ar réamhrialú go maoinítear an conradh poiblí atá i gceist sna príomhimeachtaí ó bhuiséad an Aontais agus go dtrasuitear Airteagal 42(3)(b) de Threoir 2014/24 i ndlí na Bulgáire leis an Dlí maidir le Soláthar Poiblí, rud a fhágann go bhfuil na rialacha a leagtar amach san fhoráil sin infheidhme maidir leis an gconradh poiblí sin.
30
Sna himthosca sin, ní chuirtear bac ar an gCúirt an cheist a tarchuireadh chun réamhrialú a fhreagairt toisc nach léir luach measta an chonartha atá i gceist sna príomhimeachtaí ón iarraidh sin.
31
I bhfianaise na soiléirithe tosaigh sin, ní mór a thabhairt faoi deara go bhforáiltear le hAirteagal 42(3)(b) de Threoir 2014/24 go bhfuil sonraíochtaí teicniúla le leagan amach trí thagairt a dhéanamh, inter alia, in ord tosaíochta, do chaighdeáin náisiúnta lena dtrasuitear caighdeáin Eorpacha, caighdeáin idirnáisiúnta nó caighdeáin náisiúnta. Foráiltear leis an bhforáil sin freisin go mbeidh na focail ‘nó a coibhéis’ ag gabháil le ‘gach tagairt’.
32
Is léir ó fhoclaíocht na forála sin nach mór na focail ‘nó a gcoibhéis’ a chur isteach i gcónaí i gcás ina ndéantar sonraíochtaí teicniúla a leagan amach trí thagairt a dhéanamh do chaighdeáin, lena n‑áirítear caighdeáin náisiúnta lena dtrasuitear caighdeáin Eorpacha. Ní dhéantar foráil san fhoráil chéanna maidir le haon eisceacht i ndáil le caighdeáin chomhchuibhithe de réir bhrí Airteagal 2(11) de Rialachán Uimh. 305/2011.
33
Thairis sin, tá ceanglas den sórt sin comhsheasmhach le pointe 2 d’Iarscríbhinn VII a ghabhann le Treoir 2014/24, lena sainmhínítear an téarma ‘caighdeán’ mar théarma a chomhfhreagraíonn do shonraíocht theicniúil arna glacadh ag comhlacht aitheanta um chaighdeánú, cibé acu idirnáisiúnta, Eorpach nó náisiúnta, lena chur i bhfeidhm arís agus arís eile nó ar bhonn leanúnach, nach bhfuil a chomhlíonadh éigeantach agus a chuirtear ar fáil don phobal.
34
Dá réir sin, ní féidir reachtaíocht náisiúnta a cháineadh as ceangal a chur ar údaráis chonarthacha na focail ‘nó a gcoibhéis’ a chur isteach i ngach cás ina ndéantar sonraíochtaí teicniúla a leagan amach trí thagairt do chaighdeáin.
35
Deimhnítear an léiriú sin leis an áiteamh, i gcomhréir le hAirteagal 42(5) den Treoir sin, i gcás nach gcomhlíonann na hoibreacha, na soláthairtí nó na seirbhísí a thairgtear sonraíochtaí teicniúla arna leagan amach de bhun Airteagal 42(3)(b) den Treoir sin, trí thagairt do chaighdeáin, go bhféadfaidh an tairgeoir a chruthú ina thairiscint go gcomhlíonann na réitigh arna moladh na ceanglais a leagtar amach sna sonraíochtaí teicniúla sin ar bhealach coibhéiseach.
36
Tacaítear leis an measúnú atá i mír 34 den bhreithiúnas seo freisin le cuspóir Threoir 2014/24 dá dtagraítear in aithris 74 di, is é sin a áirithiú go gceadaítear leis na sonraíochtaí teicniúla arna dtarraingt suas ag ceannaitheoirí poiblí soláthar poiblí a oscailt don iomaíocht agus léiriú a thabhairt, go háirithe, ar éagsúlacht na réiteach teicniúil atá ar an margadh.
37
Is léir ón méid sin roimhe seo, sa chás seo, nach mbaineann sé le hábhar an bhfuil caighdeán EN 1340:2003, arna thrasuí ag caighdeán BDS EN 1340:2005 a luaigh an chúirt a rinne an tarchur, ar liosta na gcaighdeán comhchuibhithe atá sa teachtaireacht dheireanach ón gCoimisiún a foilsíodh in Iris Oifigiúil an Aontais Eorpaigh i gcomhthéacs chur chun feidhme Rialachán Uimh. 305/2011 (IO 2018 C 92, lch. 139), gan é a ionadú nó a dhearbhú a bheith imithe i léig ina dhiaidh sin. Ar an gcaoi chéanna, ní bhaineann sé le hábhar, tráth na bhfíoras atá i gceist sna príomhimeachtaí, go raibh caighdeán EN 60332-1-2:2004 san áireamh i liosta na gcaighdeán comhchuibhithe a foilsíodh in Iris Oifigiúil an Aontais Eorpaigh le teachtaireacht ón gCoimisiún i gcomhthéacs chur chun feidhme Threoir 2014/35 (IO 2018 C 326, lch. 4).
38
I bhfianaise na mbreithnithe go léir roimhe seo, is é an freagra ar an gceist a tharchuirtear ná nach mór Airteagal 42(3)(b) de Threoir 2014/24 a léiriú sa chaoi nach gcuirtear cosc leis ar reachtaíocht náisiúnta lena gceanglaítear ar údaráis chonarthacha na focail ‘nó a gcoibhéis’ a chur isteach i ngach cás ina ndéantar na sonraíochtaí teicniúla i ndoiciméid soláthair a leagan amach trí thagairt a dhéanamh do chaighdeáin náisiúnta lena dtrasuitear caighdeáin Eorpacha, lena n‑áirítear caighdeáin chomhchuibhithe a chumhdaítear le Rialachán Uimh. 305/2011.
Costais
39
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte Breithiúnais, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Naoú Dlísheomra) mar seo a leanas:
Maidir le hAirteagal 42(3)(b) de Threoir 2014/24/AE ó Pharlaimint na hEorpa agus ón gComhairle an 26 Feabhra 2014 maidir le soláthar poiblí agus lena n‑aisghairtear Treoir 2004/18/CE, arna leasú le Rialachán Tarmligthe (AE) 2019/1828 ón gCoimisiún an 30 Deireadh Fómhair 2019,
ní mór léiriú a dhéanamh mar seo a leanas:
ní chuirtear cosc leis ar reachtaíocht náisiúnta lena gceanglaítear ar údaráis chonarthacha na focail ‘nó a gcoibhéis’ a chur isteach i ngach cás ina ndéantar na sonraíochtaí teicniúla i ndoiciméid soláthair a leagan amach trí thagairt a dhéanamh do chaighdeáin náisiúnta lena dtrasuitear caighdeáin Eorpacha, lena n áirítear caighdeáin chomhchuibhithe a chumhdaítear le Rialachán Uimh. 305/2011 ó Pharlaimint na hEorpa agus ón gComhairle an 9 Márta 2011 lena leagtar síos coinníollacha comhchuibhithe maidir le táirgí foirgníochta a mhargú agus lena n‑aisghairtear Treoir 89/106/CEE ón gComhairle.
Sínithe
(
*1
)	Teanga an cháis: an Bhulgáiris.